**„Grozījumi Ministru kabineta 2012.gada 18.decembra noteikumos Nr.943 ”Ārstniecības personu sertifikācijas kārtība”” projekta
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 29.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārstniecības personu sertifikācijas kārtību regulē Ministru kabineta 2012.gada 18.decembra noteikumi Nr. 943 „Ārstniecības personu sertifikācijas kārtība” (turpmāk – Noteikumi Nr.943). Noteikumu Nr.943 IV nodaļa nosaka resertifikācijas kārtību. Ārstniecības personu resertifikācijas procesa mērķis un būtība ir ārstniecības personas profesionālās kvalifikācijas uzturēšanas un pilnveidošanas novērtēšana. Noteikumu Nr.943 IV nodaļā ir noteikti dokumenti, kas ārstniecības personai, kas vēlas kārtot resertifikāciju (turpmāk – resertificējamā ārstniecības persona) nepieciešams iesniegt sertifikācijas institūcijā vai sertifikācijas komisijā, resertificējamās ārstniecības personas tiesības, kritēriji ārstniecības personas resertifikācijai, noteikts neformālās tālākizglītības punktu skaits, kas tiek ņemti vērā ārstniecības personas resertifikācijā, kā arī resertifikācijas kārtība. 2015.gadā pamatdarbā ārstniecības iestādēs bija nodarbinātas 8945 māsas, kas ir par 4% mazāk kā 2014.gadā (9282) un par 15% mazāk kā 2005.gadā (10487). Māsu skaits turpina sarukt. Jau 2013.gadā māsu skaita nodrošinājums uz 100 000 iedzīvotājiem ievērojami atpalika no ES valstu vidējiem rādītājiem – ja Latvijā māsu skaits bija 508,09, tad ES valstīs – 849,69. vecmāšu skaits ir ievērojami audzis kopš 2006.gada – par 14% (no 2005.-2006.samazinājums par 20%). Lielākais vecmāšu skaita pieaugums vērojams laika periodā no 2014.-2015.gadam – par 3% divu gadu periodā salīdzinot ar 2013.gadu (vidēji gada laikā vecmāšu skaits palielinājies 1-2% robežās). Vecmāšu nodrošinājums uz 100 000 iedzīvotājiem ievērojami atpaliek no ES valstu vidējā rādītāja – 2013.gadā Latvijā bija 19,63 vecmātes uz 100 000 iedzīvotājiem, kamēr ES vidēji – 32,1. Vienlaikus Veselības ministrija ir saņēmusi Latvijas Māsu asociācijas priekšlikumus attiecībā par sertificēto māsu un vecmāšu iespējām turpināt profesionālo darbību specialitātē, sniedzot pacientiem kvalitatīvu veselības aprūpes pakalpojumu.Līdz ar to Veselības ministrija izstrādājusi Ministru kabineta noteikumu projektu „Grozījumi Ministru kabineta 2012.gada 18.decembra noteikumos Nr.943 ”Ārstniecības personu sertifikācijas kārtība”” (turpmāk – Noteikumu projekts). Noteikumu projektā ietvertas šādas izmaiņas attiecībā uz:*1.Tālākizglītības punktu skaitu.*Resertifikācijas procesā sertifikācijas komisija ņem vērā, ka ārstniecības persona sertifikāta derīguma termiņa laikā pamatspecialitātēs, apakšspecialitātēs vai papildspecialitātēs ir ieguvusi 150 tālākizglītības punktus (turpmāk – TIP), un ārstnieciskajā vai diagnostiskajā metodē – 100 TIP. Tā kā ārstniecības personu resertifikācijas procesa mērķis un būtība ir ārstniecības personas profesionālās kvalifikācijas uzturēšanas un pilnveidošanas novērtēšana, tad, ņemot vērā sertifikācijas institūciju viedokli, ir noteikts TIP skaits, kuru iegūstot ārstniecības personas sertifikāta derīguma termiņa laikā, personai tiek izsniegts jauns ārstniecības personas sertifikāts bez sertifikācijas eksāmena kārtošanas. Papildus ir noteikts, ka 60% no Noteikumu projektā noteiktā TIP skaita jābūt iegūtiem par pasākumiem, kas ir attiecināmi uz resertificējamās ārstniecības personas profesionālo darbību ārstniecības personas sertifikātā norādītajā pamatspecialitātē, apakšspecialitātē vai papildspecialitātē vai ārstnieciskajā vai diagnostiskajā metodē, lai izvairītos no situācijas, ka ārstniecības persona pretendē uz ārstniecības personas sertifikātu resertifikācijas kārtībā, pamatojoties uz TIP, kas iegūti par pasākumiem, kas nav attiecināmi uz ārstniecības personas profesionālo darbību pamatspecialitātes, apakšspecialitātes, papildspecialitātes vai ārstnieciskās vai diagnostiskās metodes ietvaros. TIP pamatā tiek piešķirti par stundām, piemēram, par dalību specialitātes profesionālās organizācijas tālākizglītības pasākumos, neformālās tālākizglītības pasākumu programmās, profesionālajos kongresos - 1 TIP par akadēmisko stundu.Ja iegūto TIP skaits nav pietiekams, ārstniecības personai jākārto sertifikācijas eksāmens. Profesionālās kvalifikācijas tālākizglītības pasākumi ir maksas pakalpojumi. Piemēram, tālākizglītības pasākums Kardiopulmonālās reanimācijas apmācība (8 TIP) cena ir 30.00 *euro*, Procedūru standarti (16 TIP) – 22.00 *euro*, Pacientu ar elpošanas sistēmas slimībām veselības aprūpe (8 TIP) 14.00 *euro*. Pēc Latvijas Māsu asociācijas aprēķiniem gada laikā māsa, vecmāte tērē ap 100.00 *euro*. Līdz ar to ārstniecības persona (māsai, vecmātei) par resertifikācijai nepieciešamo TIP skaitu aptuveni izlieto 500.00 *euro.*Latvijas Māsu asociācija ir norādījusi, ka 150 TIP skaits ņemot vērā māsas un vecmātes atalgojumu ir nesamērīgs. Latvijas Māsu asociācija ierosina TIP skaitu samazināt, nosakot, ka resertifikācijai ir nepieciešami 100 TIP. Vienlaikus Latvijas Māsu asociācija norāda, ka pacientu aprūpes kvalitāte samazinot TIP skaitu netiks apdraudēta, jo resertifikācijas process ir attiecināms uz praktizējošām māsām un vecmātēm.Ņemot vērā iepriekš minēto Noteikumu projektā paredzēts noteikt, ka māsu un vecmāšu profesiju pamatspecialitātēs, apakšspecialitātēs vai papildspecialitātēs resertifikācijai nepieciešams iegūt 100 tālākizglītības punktus (Noteikumu projekta 3.punkts).*1.Gadījumiem, kad resertifikācija netiek piemērota* Ja resertifikācijai iesniedzot dokumentus, ir beidzies ārstniecības personas sertifikāta attiecīgajā specialitātē derīguma termiņš vai ja ārstniecības persona profesionālo darbību sertifikāta derīguma termiņa laikā sertifikātā norādītajā specialitātē veikusi mazāk kā trīs gadus *resertifikācija netiek piemērota* (Noteikumu Nr.943 49.punkts).Vienlaikus Noteikumi Nr. 943 nosaka tos gadījumus, kad resertificējamai ārstniecības personai *atsaka veikt resertifikāciju* (Noteikumu Nr.943 61.punkts), piemēram, persona nav iesniegusi visus dokumentus, nav ieguvusi noteikto tālākizglītības punktu skaitu. Atteikuma gadījumā resertificējamā ārstniecības persona var pretendēt uz sertifikāta iegūšanu Noteikumu Nr.943 III nodaļā noteiktajā sertifikācijas kārtībā, iesniedzot tikai sertifikācijas lapu (pieteikums) un veicot samaksu par sertifikāciju. Un tad ārstniecības persona kārto sertifikācijas eksāmenu.Attiecībā uz gadījumiem, kad resertifikācija netiek piemērota ārstniecības persona var pretendēt uz sertifikāta iegūšanu Noteikumu Nr.943 III nodaļā noteiktajā sertifikācijas kārtībā, iesniedzot visus dokumentus - sertifikācijas lapu, profesionālās darbības pārskatu, izglītības dokumenta kopiju par iegūto medicīnisko izglītību, izglītības dokumenta kopiju par iegūto specialitāti un citus Noteikumu Nr.943 27.punktā minētos dokumentus.Kārtojot pirmreizēju sertifikāciju tiek izvērtēti ārstniecības personas izglītības dokumenti, proti, izglītības dokuments par iegūto medicīnisko izglītību, dokuments par iegūto specialitāti. Gadījumos, kad netiek piemērota resertifikācija atkārtota šo dokumentu izvērtēšana nav nepieciešama (līdzīgi kā tas ir gadījumā, kad resertificējamai ārstniecības personai atsaka veikt resertifikāciju). Līdz ar to resertificējamā ārstniecības persona var pretendēt uz sertifikāta iegūšanu Noteikumu Nr.943 III nodaļā noteiktajā sertifikācijas kārtībā, iesniedzot tikai sertifikācijas lapu (pieteikums), sertifikāta kopiju un veicot samaksu par sertifikāciju. Un tad ārstniecības persona kārto sertifikācijas eksāmenu.Ņemot vērā iepriekš minēto Noteikumu projektā paredzēts noteikt, ja ārstniecības personai nepiemēro vai atsaka resertifikāciju, tā var pretendēt uz sertifikāta iegūšanu Noteikumu Nr.943 III nodaļā minētajā kārtībā, iesniedzot Noteikumu Nr.943 27.1.apakšpunktā minēto dokumentu (sertifikācijas lapu), sertifikāta kopiju gadījumos, kad resertifikāciju nepiemēro, un veicot samaksu par sertifikāciju.Turklāt Nacionālās Trīspusējās sadarbības padomes Veselības aprūpes nozares apakšpadomes (VANA) 2016.gada 30.novembra sēdē tika izskatīts jautājums par Latvijas Ārstniecības personu profesionālās organizācijas un Latvijas Māsu asociācijas kompetencē esošo ārstniecības personu sertifikāciju. Darba devēju, arodbiedrību un ārstniecības personu profesionālo organizāciju pārstāvji sociālā dialoga ietvaros analizēja iespējas uzlabot darba tirgus nosacījumus ārstniecības personām. Ņemot vērā Eiropas Komisijas un Pasaules Bankas ziņojumus, cilvēkresursu trūkums Latvijas veselības aprūpē ir sasniedzis kritisku līmeni. Tas nozīmē, ka problēmas risināšanai ir jāizmanto gan darba samaksas palielināšana, gan arī cita veida līdzekļi. Būtiska darba samaksas paaugstināšana ārstniecības personām 2017. gadā nav plānota, tāpēc vēl lielāku nozīmi iegūst otra līdzekļu grupa. Šinī grupā ietilpst arī iespējamie atvieglojumi, kas saistīti ar resertifikāciju un tālākizglītību. Ārstniecības likums (48. pants) uzliek ārstniecības personām par pienākumu regulāri pilnveidot savu profesionālo kvalifikāciju, taču valsts nenodrošina tam nepieciešamo finansējumu. Turklāt resertifikācijas nosacījumi ārstniecības personām ir nesamērīgi stingri, salīdzinot ar citu attīstītu valstu pieredzi. Latvijas Veselības un sociālās aprūpes darbinieku arodbiedrība 2016. gadā veiktas aptaujas rezultāti (respondentu skaits – 1538) liecina: 86% aptaujāto uzskata, ka samaksa par resertifikāciju ir pārāk augsta, un 79% uzskata, ka resertifikācija tās pašreizējā veidā nav atbalstāma. Dialoga ietvaros tika panākta vienošanās, ka nepieciešams atvieglot iespēju ārstniecības personām atgriezties darbā savā specialitātē pēc ilgāka pārtraukuma, kā arī pakāpeniski mazināt birokrātisko un materiālo slogu, kas ārstniecības personām patlaban jānes nepamatoti stingro resertifikācijas un tālākizglītības nosacījumu dēļ. Minēto mērķu sasniegšanai VANA ierosina veikt grozījumus Noteikumos Nr.943.Vienlaikus tiek veikti tehniski precizējumi Noteikumu Nr.943 11.6.apakšpunktā un 18.punktā (Noteikumu projekta 1. un 2.punkts)Noteikumu projekta mērķis un būtība: atvieglot iespēju sertificētām ārstniecības personām veikt resertifikāciju un turpināt praktizēt specialitātē, kā arī mazināt tālākizglītības punktu skaitu tādējādi samazinot ārstniecības personām resertifikācijas izmaksas. Noteikumu projekts nosaka:1. ka māsu un vecmāšu profesiju pamatspecialitātēs, apakšspecialitātēs vai papildspecialitātēs resertifikācijai nepieciešams iegūt 100 tālākizglītības punktus (Noteikumu projekta 3.punkts);
2. ja ārstniecības personai nepiemēro vai atsaka resertifikāciju, tā var pretendēt uz sertifikāta iegūšanu Noteikumu Nr.943 III nodaļā minētajā kārtībā, iesniedzot Noteikumu Nr.943 27.1.apakšpunktā minēto dokumentu (sertifikācijas lapu), sertifikāta kopiju gadījumos, kad resertifikāciju nepiemēro, un veicot samaksu par sertifikāciju. (Noteikumu projekta 4.punkts).
 |
| 3. | Projekta izstrādē iesaistītās institūcijas |  Latvijas Māsu asociācija, Latvijas Vecmāšu asociācija, Latvijas Ārstniecības personu profesionālo organizāciju savienība. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attieksies uz:- 27 080 sertificētām ārstniecības personām, tai skaitā uz   12 366 (t.sk. 175 sertificētās māsas ārstnieciskās vai diagnostiskās metodēs) sertificētām māsām (medicīnas māsām) un 389 sertificētām vecmātēm,- Latvijas Ārstu biedrību,-Latvijas Māsu asociāciju,-Latvijas Ārstniecības personu profesionālo organizāciju savienību. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētais tiesiskais regulējums mazinās administratīvo slogu ārstniecības personām atvieglojot sertifikācijas kārtību gadījumos, kad netiek piemērota resertifikācija un mazinās ārstniecības personai resertifikācijas izmaksas. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projektā ietvertie jautājumi izskatīti un atbalstīti Nacionālās Trīspusējās sadarbības padomes Veselības aprūpes nozares apakšpadomes 2016.gada 30.novembra sēdē. Noteikumu projekts ievietots Veselības ministrijas tīmekļa vietnē www.vm.gov.lv. |
| 2. | Sabiedrības līdzdalība projekta izstrādē | Projektā ietvertos grozījumus atbalsta Nacionālās Trīspusējās sadarbības padomes Veselības aprūpes nozares apakšpadome.  |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Māsu asociācija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav nepieciešams paplašināt institūciju funkcijas un uzdevumus.Noteikumu projekts tiks īstenots esošu institūciju un cilvēkresursu ietvaros. |
| 3. | Cita informācija | Nav |

Anotācijas II, IV un V sadaļa – projekts šīs jomas neskar.

Veselības ministre Anda Čakša

Vīza: Valsts sekretārs Kārlis Ketners

Roga, 67876093

dace.roga@vm.gov.lv